Йылме шумлык: Шке кумылын але закон почеш? – Марий калык газет | «Марий Эл»\n07.12.2017 Editor\tComment(0)\tМатериалым 180 гана онченыт\nРоссий Конституций дене келшышын (68-ше статья), Россий Федерацийыште кугыжаныш йылмылан руш йылме шотлалтеш. Тыгак тиде статьяштак каласыме: республиклаште шке кугыжаныш йылме-влак лийын кертыт.\nА «Россий Федерацийыште илыше калык-влакын йылмышт нерген» да «РФ Образований нерген» (14-ше статья) федеральный законлаште Российын гражданже-влак шочмо йылмыштым да национальный республиклаште, ФГОС дене келшышын, кугыжаныш йылмым тунемаш правашт уло манын каласыме.\nТидын годым умылыман, шочмо йылме ден кугыжаныш йылме иктак огыл. Мутлан, Татарстаныште кугыжаныш йылмыже татар гын, ты кундемыште илыше вес калыклан шочмо йылме башкир, чуваш, гражданинын ойырен налмыж почеш моло вес йылме лийын кертыт.\nЧаманен каласыман, икмыняр регионышто Россий законодательствын нормыжым шке семын шуктеныт. Южгунам руш йылмым туныктымо годымат граждан-влакын праваштым пудыртымо, тыгак национальный йылме-влакым обязательно тунемме шотыштат ӧкымлымаш вашлиялтын.\nТидын шотышто Российын Президентше В.Путин Россий Образований да науко министерствылан предписанийым ямдылаш да тудым регионлашке колташ кӱштен. Таче кечылан Юл кундемыште президентын кӱштымашыжым шуктымо, образовательный учреждений-шамычын тунемме планыштым ФГОС, «Образований нерген» закон дене келшышын тӧрлатыме. Руш йылмым туныктымо шагатым Россий Образований да науко министерствын темлымыж дене келшышын шотыш кондымо. Ача-ава-влак дене шочмо йылмым тунемме урокым ойырымо шотышто пашам вораҥдарен колтымо. Но республиклаште кугыжаныш йылмым туныктымо йодышым мучаш марте тӧрлатен шуктымо огыл. Тудым тунемаш права уло, а тудым кузе шуктымо механизмым шотыш кондымо огыл.\n02.07.2018 01.07.2018 Любовь Камалетдинова